MT Il-Ġurnal Uffiċjali ta’ l-Unjoni Ewropea C 162/42

Opinjoni tal-Kumitat Ekonomiku u Soċjali Ewropew dwar Evalwazzjoni indipendenti tas-servizzi ta' interess ġenerali

(2008/C 162/10)

Nhar is-16 ta' Frar 2007, il-Kumitat Ekonomiku u Soċjali Ewropew iddeċieda, b'konformità ma' l-Artikolu 29(2) tar-Regoli ta' Proċedura tiegħu, li jħejji opinjoni fuq inizjattiva proprja dwar

Evalwazzjoni indipendenti tas-servizzi ta' interess ġenerali

Is-Sezzjoni Speċjalizzata għat-Trasport, l-Enerġija, l-Infrastruttura u s-Soċjetà ta' l-Informazzjoni, inkarigata sabiex tipprepara l-ħidma tal-Kumitat dwar is-suġġett, adottat l-opinjoni tagħha nhar it-23 ta' Jannar 2008. Ir-rapporteur kien is-Sur Hencks.

Matul l-442 sessjoni plenarja tiegħu li nżammet fit-13 u l-14 ta' Frar 2008 (seduta ta' l-14 ta' Frar), il-Kumitat Ekonomiku u Soċjali Ewropew adotta din l-opinjoni b'162 vot favur, 24 vot kontra u 11-il astensjoni.

1. Konklużjonijiet u rakkomandazzjonijiet

1.1 Ir-riforma tat-Trattati, adottata mill-Kunsill Ewropew tas-17 u t-18 ta' Ottubru 2007, tirrappreżenta progress ġdid, fost oħrajn, fis-servizzi ta' interess ġenerali (SIĠ), bl-inklużjoni ta' klawsola għall-applikazzjoni ġenerali dwar is-servizzi ta' interess ekonomiku ġenerali (SIEĠ) (Artikolu 14), fid-dispożizzjonijiet dwar il-funzjonament ta' l-Unjoni, li għandha tiġi applikata għall-politiki kollha ta' l-Unjoni Ewropea (UE), inkluż is-suq intern u l-kompetizzjoni, kif ukoll Protokoll mehmuż maż-żewġ Trattati dwar is-servizzi kollha ta' interess ġenerali, inklużi s-servizzi non-ekonomiċi ta' interess ġenerali (SNEIĠ).

1.2 Is-SIĠ, is-SIEĠ u s-SNEIĠ kollha jgħinu sabiex jassiguraw il-benesseri taċ-ċittadini kollha u l-effikaċja tad-drittijiet fundamentali tagħhom. Il-provvista tas-servizzi ta' interess ġenerali hija għażla politika, u għaldaqstant, taqa' f'idejn il-leġislaturi.

1.3 M'huwiex biss obbligu msaħħaħ għall-UE u l-Istati Membri li jassiguraw li s-servizzi ta' interess ekonomiku ġenerali joperaw b'mod effettiv, li jfisser li l-evalwazzjoni ta' prestazzjoni ta' servizzi bħal dawn għandha tkun proċess kontinwu, iżda wkoll il-bżonn ta' l-istituzzjonijiet deċiżjonali li jiddefenixxu b'mod ċar il-kunċetti, l-objettivi u l-kompiti li jattribwixxu għal dawn it-tliet tipi ta' servizzi. Sakemm dan jitwettaq, il-valutazzjonijiet tal-prestazzjoni m'humiex ser iwasslu għas-sigurtà legali taċ-ċittadini li għandhom id-dritt jistennew mill-istituzzjonijiet nazzjonali u Ewropej.

1.4 L-iskop ta' l-evalwazzjoni ser ikun li jittejbu l-effikaċja u l-effiċjenza tas-servizzi ta' interess ekonomiku ġenerali u l-adattament tagħhom għall-bżonnijiet li jinbidlu taċ-ċittadini u l-intrapriżi, filwaqt li tipprovdi lill-awtoritajiet pubbliċi b'dak li jkollhom bżonn sabiex jagħmlu l-aħjar għażliet. B'żieda ma' dan, l-evalwazzjoni ser ikollha rwol ewlieni sabiex jinsab bilanċ armonjuż bejn is-swieq u l-interessi ġenerali, u bejn l-objettivi ekonomiċi, soċjali u ambjentali.

1.5 Fir-rigward ta' l-importanza tas-SIĠ fil-ġlieda kontra l-esklużjoni soċjali u fil-promozzjoni tal-ġustizzja u l-protezzjoni soċjali, li ġew stabbiliti bħala objettivi ta' l-UE bis-saħħa tat-Trattat, hija indispensabbli evalwazzjoni regolari mhux biss tas-servizzi ta' interess ekonomiku ġenerali li huma diġà koperti mir-regoli Komunitarji, iżda wkoll tas-servizzi non-ekonomiċi ta' interess ġenerali fil-livell ta' l-Istati Membri.

1.6 Fil-livell nazzjonali, reġjonali jew lokali ta' l-Istati Membri, l-evalwazzjoni tas-SIĠ (ekonomiċi u non-ekonomiċi) ser ikollha tkun indipendenti, tinvolvi partijiet multipli u tqis il-fehmiet differenti; permezz ta' bażi fuq medda sħiħa tal-kriterji, ser ikollha tkopri t-tliet pilastri ta' l-istrateġija ta' Lisbona, u titwettaq b'konsultazzjoni mal-partijiet kollha interessati.

1.7 Fil-livell Komunitarju, ser jenħtieġ li jiġu ddefiniti l-proċeduri għall-iskambju, il-ġbir, it-tqabbil u l-koordinazzjoni, u li jitqanqal il-proċess ta' l-evalwazzjoni indipendenti filwaqt li jiġi rrispettat il-prinċipju tas-sussidjarjetà billi tiġi ddefinita metodoloġija armonizzata għall-evalwazzjoni fil-livell Ewropew ibbażata fuq indikaturi komuni, permezz ta' djalogu mar-rappreżentanti tal-partijiet interessati.

1.8 Sabiex din l-evalwazzjoni tkun rilevanti u utli, għandu jitwaqqaf Kumitat ta' Tmexxija li jirrappreżenta iktar minn parti waħda u li jaħdem b'indipendenza sħiħa, b'rappreżentanti mill-Kummissjoni Ewropea, mill-Parlament Ewropew, mir-rappreżentazzjonijiet permanenti ta' l-Istati Membri lill-UE, mill-Kumitat tar-Reġjuni u mill-Kumitat Ekonomiku u Soċjali Ewropew.

2. Sitwazzjoni attwali

2.1 It-Trattati jinkludu servizzi ta' interess ekonomiku ġenerali fost il-valuri komuni ta' l-Unjoni Ewropea, b'mod partikulari fil-kuntest tal-kontribut tagħhom lejn il-koeżjoni soċjali u territorjali. It-Trattat ta' Riforma, li ġie adottat mill-Kunsill Ewropew fis-17 u t-18 ta' Ottubru 2007, jikkonferma dan permezz ta' dispożizzjoni li tippermetti lill-Parlament Ewropew u lill-Kunsill ta' l-Unjoni Ewropea sabiex, permezz ta' regolamenti, iwaqqfu prinċipji u kondizzjonijiet li jippermettu lis-SIEĠ li jwettqu l-missjonijiet tagħhom, mingħajr preġudizzju għall-kompetenza ta' l-Istati Membri sabiex jipprovdu, jikkummissjonaw u jiffinanzjaw servizzi bħal dawn, filwaqt li tiġi enfasizzata r-responsabilità konġunta ta' l-Istati Membri u l-Komunità.

2.2 B'hekk, huwa f'idejn l-Unjoni u l-Istati Membri, kull wieħed minnhom fil-kompetenzi rispettivi tagħhom u fl-iskop ta' l-applikazzjoni tat-Trattat ta' Riforma, li jieħdu ħsieb u jassiguraw li servizzi bħal dawn joperaw b'mod effettiv fuq il-bażi ta' prinċipji u kondizzjonijiet, b'mod partikulari dawk ekonomiċi u finanzjarji, li jippermettulhom li jwettqu l-missjonijiet tagħhom.

2.3 Għaldaqstant, meta jiġi applikat it-Trattat ta' Riforma, il-Parlament Ewropew u l-Kunsill ta' l-Unjoni Ewropea, waqt li jaġixxu b'konformità mal-proċedura leġislattiva ordinarja, ser ikollhom jiddefinixxu prinċipji u kondizzjonijiet filwaqt li jikkonformaw mal-prinċipji tas-sussidjarjetà u l-proporzjonalità.

2.4 Il-Protokoll dwar is-SIĠ, mehmuż mat-Trattat ta' Riforma, jenfasizza r-rwol essenzjali u d-diskrezzjoni wiesgħa ta' l-awtoritajiet nazzjonali, reġjonali u lokali fil-provvista, il-kummissjoni u l-organizzazzjoni tas-servizzi ta' interess ekonomiku ġenerali li jkunu qrib kemm jista' jkun tal-ħtiġijiet ta' l-utenti u l-assigurazzjoni ta' livell għoli f'termini ta' kwalità, sigurtà u affordability, it-trattament indaqs u l-promozzjoni ta' aċċess universali tad-drittijiet ta' l-utent.

2.5 Għall-ewwel darba f'test primarju leġislattiv tal-Komunità, dan il-Protokoll jieħu nota ta' servizzi non-ekonomiċi ta' interess ġenerali. Dan jenfasizza li l-provvista, il-kummissjoni u l-organizzazzjoni ta' servizzi bħal dawn huma kompetenzi ta' l-Istati Membri u li d-dispożizzjonijiet tat-Trattati ma jaffettwaw bl-ebda mod dawn il-kompetenzi, sabiex is-servizzi non-ekonomiċi ta' interess ġenerali, fil-prinċipju, jibqgħu esklużi mir-regoli relatati mas-suq intern, mal-kompetizzjoni u ma' l-għajnuna ta' l-Istat, peress li l-kompetenza nazzjonali tibqa' mdawra mill-prinċipji ġenerali tal-liġi Komunitarja fl-implimentazzjoni tagħha.

2.6 Fir-rigward tad-distinzjoni bejn is-servizzi ekonomiċi u non-ekonomiċi, it-Trattat ta' Riforma ma jipprovdi l-ebda definizzjoni. Dan ser ifisser it-tkomplija tad-dipendenza fuq id-deċiżjonijiet mill-Qorti Ewropea għall-Ġustizzja, li tirriżulta fil-persistenza ta' l-inċertezza legali ta' bħalissa. Iċ-ċittadini jistennew ħafna mill-Unjoni Ewropea. Hija għandha ttejjeb il-kwalità tal-ħajja, tassigura r-rispett għad-drittijiet fundamentali u tassigura li d-deċiżjonijiet tagħha ma jwasslux għal sitwazzjoni agħar fl-impatt tagħhom.

3. Il-bżonn għal evalwazzjoni tas-servizzi ta' interess ġenerali

3.1 Fost affarijiet oħra, l-obbligu li jiġi assigurat li s-servizzi ta' interess ekonomiku ġenerali joperaw b'mod effettiv fl-Artikolu 14 tat-Trattat ta' Riforma jfisser, b'mod partikulari, li l-evalwazzjoni tal-prestazzjoni ta' servizzi bħal dawn għandha tkun proċess kontinwu.

3.2 Il-KESE huwa tal-fehma li sabiex SIEĠ jiġi kkunsidrat effettiv għandu: — jikkonforma ma' prinċipji bħalma huma l-ugwaljanza, l-universalità, l-affordability, l-aċċessibilità, l-affidabilità, il-kontinwità, il-kwalità u l-effikaċja, filwaqt li jassigura d-drittijiet ta' l-utenti u l-ksib tal-fattibilità ekonomika u soċjali; — iqis il-bżonnijiet speċifiċi ta' ċerti gruppi ta' utenti bħall-persuni b'diżabilità, persuni dipendenti, dawk żvantaġġati eċċ.

3.3 Minkejja li t-Trattat ta' Riforma ma jsemmix l-evalwazzjoni espliċitament, l-evalwazzjoni trid issir il-mezz ta' viġilanza mitlub impliċitament mit-Trattat.

3.4 L-Istati Membri jew l-UE ser ikollhom bżonn jiddeffinixxu u jadattaw il-kompiti u l-objettivi tas-servizzi ta' interess ekonomiku ġenerali fil-kompetenza tagħhom b'mod trasparenti u non-diskriminatorju, filwaqt li jikkonformaw mal-prinċipju ta' proporzjonalità u jassiguraw li s-servizzi huma fl-interess ta' l-utenti kollha u jilħqu s-sodisfazzjon ġenerali tagħhom.

3.5 Sabiex jiġi kkonfermat li l-kompiti ta' interess ġenerali qegħdin jitwettqu b'mod korrett u effettiv u li l-objettivi — skond jekk dawn is-servizzi humiex SIEĠ jew servizzi non-ekonomiċi ta' interess ġenerali, jew skond in-natura vera tas-servizz — intlaħqu jew ser jintlaħqu, l-awtorità kompetenti għandha tniedi sistema għall-evalwazzjoni tal-prestazzjoni, l-effiċjenza u l-kwalità li tmur lilhinn mill-istħarriġ ta' l-opinjoni u s-sondaġġi.

3.6 Għaldaqstant, l-evalwazzjoni hija analiżi u monitoraġġ sistematiku ta' l-implimentazzjoni effettiva tal-missjoni partikulari ta' interess ġenerali fid-dawl tat-twettiq tagħha u l-kapaċità tagħha li jintlaħqu l-bżonnijiet tal-konsumaturi, l-intrapriżi, iċ-ċittadini u s-soċjetà, u fid-dawl ta' l-objettivi ta' l-UE, partikularment fir-rigward tal-koeżjoni ekonomika, soċjali u territorjali, l-ekonomija soċjali tas-suq, l-istrateġija ta' Lisbona u l-garanzija ta' l-eżerċizzju tad-drittijiet fundamentali.

3.7 Is-servizzi ta' interess ekonomiku ġenerali tipikament ikollhom isibu bilanċ fil-livelli varji: — bejn is-swieq u l-interess ġenerali, — bejn l-objettivi ekonomiċi, soċjali u ambjentali, — bejn l-utenti (utenti individwali, inklużi l-gruppi żvantaġġati, l-intrapriżi, l-awtoritajiet lokali, eċċ.), li mhux kollha jkollhom l-istess bżonnijiet u interessi, — bejn il-kompetenzi ta' l-Istati Membri u l-integrazzjoni Komunitarja.

3.8 Dawn il-bilanċi jistgħu jiċċaqalqu bħala riżultat tal-bidla ekonomika u teknoloġika, u l-bidla fil-bżonnijiet u l-istennijiet individwali u kollettivi u jirriflettu wkoll il-bżonn ta' konsistenza bejn sitwazzjonijiet diversi f'kull pajjiż, ċirkustanzi ġeografiċi speċifiċi u karatteristiċi settorjali.

3.9 L-evalwazzjoni tal-prestazzjoni hija attività separata mir-regolamentazzjoni, iżda hija wkoll waħda mill-aspetti tagħha. L-attività regolatorja tista' tibbenefika billi tibbaża lilha nnifisha fuq u tqanqal lill-evalwazzjoni. Fl-istess ħin, l-evalwazzjoni għandha tipprovdi l-għarfien f'sitwazzjonijiet li fihom is-servizzi ma jiffunzjonawx tajjeb, u fid-differenzi f'termini ta' kwalità u/jew ta' servizz bejn il-pajjiżi differenti, li b'hekk tenfasizza l-adattament għall-istennijiet li jinbidlu jiddependi mill-bżonnijiet u t-tħassib ta' l-utenti u l-konsumaturi fil-kuntest ekonomiku, teknoloġiku u soċjali.

4. Liema servizzi għandhom jiġu evalwati

4.1 Fil-kuntest ta' l-objettivi assenjati lis-servizzi ta' interess ġenerali u l-importanza tagħhom fl-implimentazzjoni ta' politiki Komunitarji differenti, l-evalwazzjoni regolari hija essenzjali mhux biss għas-servizzi ekonomiċi, li huma koperti mir-regoli Komunitarji, iżda wkoll għas-servizzi non-ekonomiċi. Dawn ta' l-aħħar jagħmlu parti mill-implimentazzjoni effettiva tad-drittijiet fundamentali, u l-operat tagħhom jintrifed mill-prinċipju tas-solidarjetà u r-rispett għad-dinjità tal-bniedem, b'referenza f'waqtha għall-valuri komuni li huma inerenti fil-mudell soċjali Ewropew.

4.2 Billi l-Protokoll mehmuż mat-Trattat ta' Riforma jikkonferma li s-servizzi non-ekonomiċi ta' interess ġenerali jaqgħu taħt ir-responsabilità esklussiva ta' l-Istati Membri, dawn is-servizzi ser ikollhom jiġu evalwati biss fil-livelli nazzjonali, reġjonali jew lokali.

4.3 Billi s-servizzi ta' interess ġenerali ta' natura non-ekonomika, l-istess bħas-SIEĠ, għandhom x'jaqsmu ma' medda ta' objettivi ta' l-UE (ir-rispett għad-drittijiet fundamentali, il-promozzjoni tal-benesseri taċ-ċittadini, il-ġustizzja soċjali, il-koeżjoni soċjali, eċċ.) u li l-Unjoni Ewropea hija parzjalment responsabbli għall-ksib ta' dawn l-objettivi, għandha almenu tassigura li l-Istati Membri jipproċedu b'evalwazzjonijiet regolari dwar it-tħaddim tas-servizzi non-ekonomiċi ta' interess ġenerali.

5. L-approċċ segwit mill-istituzzjonijiet ta' l-UE

5.1 Matul il-Kunsilli Ewropej ta' Nizza (2000) u Laeken (2001) intlaħaq ftehim dwar il-bżonn ta' evalwazzjoni effettiva u dinamika fil-livell Komunitarju ta' l-effetti tal-kompetizzjoni u l-prestazzjoni tas-servizzi ta' interess ġenerali, filwaqt li jitqiesu l-ispeċifiċitajiet u l-kompetenzi nazzjonali, reġjonali u lokali.

5.2 Ġie kkunsidrat ukoll li din l-evalwazzjoni għandha titwettaq fi ħdan l-istrutturi eżistenti, b'mod partikulari permezz ta' rappurtaġġ orizzontali u settorjali u r-“rapport ta' Cardiff” tal-Kummissjoni dwar ir-riforma ekonomika, u għandha tkopri l-istruttura u l-prestazzjoni tas-suq, inklużi l-aspetti ta' l-impjieg, l-evalwazzjoni ekonomika u soċjali ta' l-obbligi tas-servizz pubbliku, u l-opinjonijiet taċ-ċittadini u l-konsumaturi dwar il-prestazzjoni tas-servizzi ta' interess ġenerali u l-impatt tal-liberalizzazzjoni fuqhom.

5.3 Mill-2001, evalwazzjoni orizzontali — limitata għall-industriji ta' netwerk (l-elettriku, il-gass, il-komunikazzjonijiet elettroniċi, is-servizzi postali, it-trasport bl-ajru u bil-ferrovija) twettqet annwalment (minbarra fl-2003) mill-Kummissjoni Ewropea, ibbażata fuq metodu definit f'komunikazzjoni tal-Kummissjoni (1); madankollu, mhux il-partijiet kollha interessati jaqblu fuq din l-evalwazzjoni, li skond xi wħud hija iktar evalwazzjoni tal-politiki Komunitarji fuq l-industriji ta' netwerk milli dwar il-prestazzjoni ta' industriji bħal dawn.

5.4 Fl-2003, b'rabta mal-Green Paper dwar is-servizzi ta' interess ġenerali, il-Kummissjoni Ewropea nediet konsultazzjoni pubblika sabiex jiġi stabbilit kif għandha tiġi organizzata l-evalwazzjoni, liema kriterji għandhom jintużaw, kif iċ-ċittadini għandhom jitħeġġu jieħdu sehem, u kif il-kwalità tad-data tista' tittejjeb. Il-konklużjonijiet ewlenin ta' din il-konsultazzjoni kienu l-bżonn għal evalwazzjoni multi-dimensjonali u reviżjoni tal-mekkaniżmi ta' evalwazzjoni; madankollu, skond il-Kummissjoni, kien hemm nuqqas ta' qbil fuq min kellu jwettaq l-evalwazzjoni.

5.5 Il-White Paper dwar is-servizzi ta' interess ġenerali (2) enfasizzat il-proċess ta' evalwazzjoni li fil-futur ikollu jippreċiedi kwalunkwe aġġustament lill-qafas Komunitarju leġislattiv, partikularment fir-rigward tal-liberalizzazzjoni tas-servizzi.

5.6 Fil-White Paper tagħha l-Kummissjoni għarfet ir-responsabilità partikulari ta' l-istituzzjonijiet Komunitarji, bl-għajnuna tad-data pprovduta fil-livell nazzjonali, fl-evalwazzjoni tas-servizzi li huma soġġetti għal qafas regolatorju speċifiku għas-settur imwaqqaf mill-Komunità. Hija ma eskludietx il-possibbilità li evalwazzjoni fil-livell Komunitarju tiġi kkunsidrata f'oqsma oħra jekk jista' jiġi stabbilit f'każijiet speċifiċi li evalwazzjoni ta' dan it-tip tkun tista' toħloq valur miżjud.

5.7 Fl-aħħarnett, il-Kummissjoni ordnat rapport ta' analiżi ddettaljat dwar il-metodi ta' evalwazzjoni minn konsulent estern, li l-konklużjonijiet ewlenin tiegħu ser jinġabru fil-qosor f'komunikazzjoni ġdida skedata għall-2008.

5.8 Il-Kummissjoni tistqarr li din il-verifika esterna ser ikollha tanalizza l-ħtieġa għal evalwazzjoni tal-prestazzjoni tad-dispożizzjoni tas-SIEĠ fil-livell ta' l-UE mill-industriji ta' netwerk, tressaq rakkomandazzjonijiet dwar it-titjib ta' l-evalwazzjonijiet orizzontali, u tevalwa s-sinifikat tal-parteċipazzjoni tal-Kummissjoni bħala produttur ta' evalwazzjonijiet orizzontali.

5.9 Fil-Komunikazzjoni tal-Kummissjoni dwar is-SIĠ (3), il-Kummissjoni “tqisha importanti, għall-kwalità u għat-trasparenza tal-proċess tat-teħid tad-deċiżjonijiet, li twettaq b'mod regolari evalwazzjoni approfondita u tiżvela l-metodoloġija u r-riżultati tagħha, sabiex ikunu miftuħa għal skrutinju.”

6. Prinċipji u kriterji ta' evalwazzjoni

6.1 Fil-komunikazzjoni tagħha COM(2002) 331, il-Kummissjoni impenjat ruħha sabiex tinvolvi lis-soċjetà ċivili fl-evalwazzjoni orizzontali tal-prestazzjoni tas-SIĠ, b'mod partikulari billi twaqqaf mekkaniżmu permanenti għall-monitoraġġ ta' l-opinjoni taċ-ċittadini u l-evoluzzjoni tagħhom u li tassigura li l-partijiet interessati, li jinkludu l-imsieħba soċjali, ser jiġu kkonsultati wkoll fuq bażi ad hoc dwar kwistjonijiet speċifiċi.

6.2 Il-mod li bih is-soċjetà qiegħda tevolvi hija riflessa fl-istennijiet dejjem jikbru tal-pubbliku — f'dan il-każ, l-utenti u l-konsumaturi — mhux biss li d-drittijiet tagħhom ser jiġu rikonoxxuti iżda wkoll li ċ-ċirkostanzi speċifiċi tagħhom ser jitqiesu. Hemm korrelazzjoni stretta bejn kif is-servizzi ta' interess ġenerali qegħdin jitwettqu u s-soċjetajiet li fihom qegħdin jiġi pprovduti.

6.3 Il-varjetà ta' strutturi u statuti (operaturi pubbliċi jew privati, sħubijiet pubbliċi/privati) li jintużaw mill-awtoritajiet pubbliċi nazzjonali, reġjonali u lokali sabiex jipprovdu servizzi ta' interess ġenerali tfisser li hemm bżonn ta' evalwazzjoni multi-dimensjonali.

6.4 B'żieda ma' dan, l-evalwazzjoni fil-livell ta' l-Istati Membri għandha tkun pluralista, bil-parteċipazzjoni tal-partijiet u l-persuni interessati kollha: l-awtoritajiet inkarigati mid-definizzjoni u l-implimentazzjoni tas-servizzi ta' interess ġenerali, ir-regolaturi, l-operaturi/provvedituri responsabbli għat-twettiq tas-servizzi, ir-rappreżentanti tal-konsumaturi, it-trade unions u s-soċjetà ċivili, eċċ.

6.5 Apparti mill-parteċipazzjoni ta' bosta partijiet, din l-evalwazzjoni ser ikollha tkun indipendenti u tqis il-fehmiet differenti billi mhux il-partijijet interessati kollha jkollhom l-istess interessi, u saħansitra f'xi każijiet ikunu f'kunflitt, b'inkonsistenzi bejn l-informazzjoni u l-istimi pprovduti minnhom.

6.6 L-effikaċja ekonomika u soċjali tas-servizzi ta' interess ġenerali, l-attivitajiet u l-prestazzjoni tagħhom, ma tistax tiġi evalwata fuq il-bażi ta' kriterju uniku, f'dan il-każ ir-regoli tal-kompetizzjoni; għandha tintuża medda sħiħa ta' kriterji.

6.7 Kif enfasizzaw is-CIRIEC u s-CEEP f'rapport li tfassal fl-2000 (4) fuq talba tal-Kummissjoni Ewropea, l-evalwazzjoni għandha tifsira biss jekk titqies b'rabta ma' l-objettivi u l-kompiti speċifikati, li fid-definizzjoni tagħhom jinbtu minn tliet sorsi — il-konsumatur, iċ-ċittadin u s-soċjetà — u għandhom tliet komponenti — il-garanzija ta' l-eżerċizzju tad-drittijiet fundamentali tal-bniedem, il-koeżjoni soċjali u territorjali u d-definizzjoni u t-twettiq tal-politika pubblika.

6.8 L-evalwazzjoni ser ikollha tkopri t-tliet pilastri ta' l-istrateġija ta' Lisbona (l-ekonomija, s-soċjetà u l-ambjent) u fl-istess ħin tinvolvi lis-suq intern, il-kompetizzjoni, il-ħarsien tal-konsumatur u l-politiki ta' l-impjieg kif ukoll il-politiki settorjali rilevanti.

6.9 Għaldaqstant, l-evalwazzjoni għandha tirreferi għal għadd ta' kriterji, b'referenza partikulari: — għad-definizzjoni tal-kondizzjonijiet li jiggvernaw l-obbligi tas-settur pubbliku u l-awtorizzazzjoni rilevanti sabiex jipprovdu s-servizz, — għall-implimentazzjoni effettiva mill-operatur(i) ta' speċifikazzjonijiet jew obbligi marbuta ma' servizz universali jew l-awtorizzazzjoni sabiex jipprovdu servizz, — għall-prezz, il-kwalità u l-aċċessibilità tas-servizz għall-persuni b'diżabilità u l-livell ta' sodisfazzjon min-naħa ta' l-utenti, — għall-fatturi pożittivi u negattivi; — għall-ksib ta' l-objettivi tal-politika pubblika, — għat-traspożizzjoni tad-dispożizzjonijiet sabiex jirriflettu r-restrizzjonijiet legali.

6.10 Għalhekk, dan il-proċess ser jinvolvi l-provvista ta' l-informazzjoni u l-evalwazzjoni ta' prattiki attwali u l-impatt ta' l-azzjonijiet fuq tipi differenti ta' utenti, li jagħmluha possibbli sabiex jingħeleb l-iżbilanċ strutturali fl-informazzjoni li huwa inerenti fir-relazzjonijiet bejn l-operaturi/provvedituri, ir-regolaturi u l-konsumaturi.

7. L-implimentazzjoni ta' l-evalwazzjoni

7.1 Is-sistema ta' evalwazzjoni għandha tkun ibbażata fuq rapporti perijodiċi mfassla fil-livelli nazzjonali jew lokali minn korpi ta' evalwazzjoni mwaqqfa mill-Istati Membri b'konformità mal-prinċipji msemmija hawn fuq.

7.2 Fil-livell Komunitarju, il-kompitu ser ikun li jitfissru l-proċeduri għall-iskambju, il-ġbir, it-tqabbil u l-koordinazzjoni. Għalhekk, it-tqanqil tal-proċess ta' l-evalwazzjoni indipendenti ser jaqa' f'idejn l-Unjoni Ewropea, filwaqt li jiġu rispettati l-prinċipju tas-sussidjarjetà u l-prinċipji li jidhru fil-Protokoll mehmuż mat-Trattat ta' Riforma, b'definizzjoni kemm ta' metodoloġija ta' evalwazzjoni armonizzata fil-livell Ewropew, ibbażata fuq indikaturi komuni, kif ukoll tal-mezzi għat-tħaddim tiegħu, permezz ta' djalogu mar-rappreżentanti tal-partijiet interessati.

7.3 Sabiex l-evalwazzjoni tkun utli u rilevanti, għandu jitwaqqaf Kumitat ta' Tmexxija li jirrappreżenta l-interessi varji tal-partijiet interessati kollha (l-awtoritajiet pubbliċi, l-imsieħba soċjali, l-operaturi, ir-regolaturi, l-utenti — individwali u intrapriżi, it-trade unions); fil-livell Komunitarju, din tista' tinkludi rappreżentanti mill-Kummissjoni Ewropea, mill-Parlament Ewropew, mir-rappreżentazzjonijiet permanenti ta' l-Istati Membri lill-UE, mill-Kumitat tar-Reġjuni u mill-Kumitat Ekonomiku u Soċjali Ewropew.

7.4 Dan il-Kumitat ta' Tmexxija ser ikun responsabbli: — għall-metodi ta' evalwazzjoni, — għad-definizzjoni ta' l-indikaturi, — għas-speċifikazzjonijiet għall-istudji meħtieġa, — għall-kummissjoni ta' studji ta' dan it-tip fuq il-bażi ta' bosta opinjonijiet esperti, — għar-reviżjoni kritika tar-rapporti, — għar-rakkomandazzjonijiet, — għat-tixrid tar-riżultati.

7.5 Id-diskussjonijiet mal-partijiet interessati kollha jistgħu jieħdu l-forma ta' konferenza annwali dwar il-prestazzjoni tas-servizzi ta' interess ekonomiku ġenerali, ibbażata fuq l-istess linji tal-konferenzi eżistenti dwar l-industriji ta' netwerk li nżammu tul dawn l-aħħar snin fil-Kumitat Ekonomiku u Soċjali Ewropew, jew jistgħu jinżammu b'konġunzjoni mas-summit soċjali tar-rebbiegħa.

Brussell, l-14 ta' Frar 2008. Il-President tal-Kumitat Ekonomiku u Soċjali Ewropew Dimitris DIMITRIADIS

(1) COM(2002) 331 finali, 18.06.02. Komunikazzjoni tal-Kummissjoni — Nota Metodoloġika għall-Evalwazzjoni Orizzontali tas-Servizzi ta' Interess Ekonomiku Ġenerali.

(2) COM(2004) 374 finali, 12.5.2004. Komunikazzjoni mill-Kummissjoni: White Paper dwar servizz ta' interess ġenerali

(3) COM(2007)725 finali, 20/11/2007. Komunikazzjoni mill-Kummissjoni Anċillari mal-Komunikazzjoni “Suq uniku għall-Ewropa tas-seklu 21”: Servizzi ta' interess ġenerali, inklużi s-servizzi soċjali ta' interess ġenerali: impenn Ewropew ġdid.

(4) Studju tas-CIRIEC/CEEP: Services of General Economic Interest in Europe: Regulation-Financing-Evaluation Good Practices http://www.ulg.ac.be/ciriec/intl_en/research/publications/index.htm

CIRIEC: International Centre of Research and Information on the Public and Co-operative Economy.

CEEP: European Centre of Enterprises with Public Participation and of Enterprises of General Economic Interest.